作者：辛弃疾
词牌/韵律：贺新郎

paragraphs: 著厌霓裳素。
染胭脂、苎罗山下，浣沙溪渡。
谁与流霞千古酝，引得东风相误。
从臾入、吴宫深处。
鬓乱钗横浑不醒，转越江、剗地迷归路。
烟艇小，五湖去。
当时倩得春留住。
就锦屏一曲，种种断肠风度。
才是清明三月近，须要诗人妙句。
笑援笔、殷勤为赋。
十样蛮笺纹错绮，粲珠玑、渊掷惊风雨。
重唤酒，共花语。